รัฐบาลไทย-ข่าวทำเนียบรัฐบาล-​โฆษกรัฐบาลเผย นายกฯ มีกำหนดการหารือทวิภาคีกับประธานาธิบดีฝรั่งเศส, นายกรัฐมนตรีญี่ปุ่น และรองประธานาธิบดีสหรัฐฯ ที่ทำเนียบรัฐบาล
วันอังคารที่ 15 พฤศจิกายน 2565
​โฆษกรัฐบาลเผย นายกฯ มีกําหนดการหารือทวิภาคีกับประธานาธิบดีฝรั่งเศส, นายกรัฐมนตรีญี่ปุ่น และรองประธานาธิบดีสหรัฐฯ ที่ทําเนียบรัฐบาล
และกับนายกรัฐมนตรีออสเตรเลีย นายกรัฐมนตรีนิวซีแลนด์ และกรรมการจัดการกองทุนการเงินระหว่างประเทศ (IMF) ที่ศูนย์การประชุมแห่งชาติสิริกิติ์
วันนี้ (15 พฤศจิกายน 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี เปิดเผยว่า นอกเหนือจากกรอบการประชุมเอเปคฯ ในช่วงสัปดาห์การประชุมผู้นําเขตเศรษฐกิจเอเปคแล้ว พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังมีกําหนดการต้อนรับผู้นําในการเยือนประเทศไทย และการหารือแบบเต็มคณะที่ ทําเนียบรัฐบาล ดังนี้
1) วันที่ 16 พฤศจิกายน 2565 ช่วงบ่าย นายกรัฐมนตรีมีกําหนดการต้อนรับการมาเยือนอย่างเป็นทางการของประธานาธิบดีเหวียน ซวน ฟุก ของเวียดนาม พร้อมมีการหารือทวิภาคี การเป็นสักขียานในพิธีแลกเปลี่ยนความตกลงและบันทึกความเข้าใจ การแถลงข่าวร่วม และเป็นเจ้าภาพเลี้ยงอาหารค่ําแก่ผู้นําเวียดนามและภริยา
2) วันที่ 18 พฤศจิกายน 2565 ช่วงค่ํา นายกรัฐมนตรีมีกําหนดการรับเสด็จฯ เยือนอย่างเป็นทางการของเจ้าชายมุฮัมมัด บิน ซัลมาน บิน อับดุลอะซีซ อัลซะอูด มกุฎราชกุมารและนายกรัฐมนตรีซาอุดีฯ พร้อมมีการหารือทวิภาคี พิธีการแลกเปลี่ยนความตกลงและบันทึกความเข้าใจ และเป็นเจ้าภาพงานเลี้ยงถวายพระกระยาหารค่ําแก่มกุฎราชกุมารและนายกรัฐมนตรีซาอุดีฯ
3) วันที่ 19 พฤศจิกายน 2565 ช่วงเที่ยง นายกรัฐมนตรีมีกําหนดการต้อนรับการมาเยือนขอประธานาธิบดีสี จิ้นผิง ของจีน พร้อมมีการหารือทวิภาคี พิธีการแลกเปลี่ยนความตกลงและบันทึกความเข้าใจ และเป็นเจ้าภาพเลี้ยงอาหารกลางวันแก่ผู้นําจีนและภริยา
โฆษกประจําสํานักนายกรัฐมนตรีกล่าวว่า นอกจากการหารือแบบเต็มคณะกับ 3 ประเทศนี้แล้ว นายกรัฐมนตรียังมีกําหนดการหารือทวิภาคีกับแขกพิเศษของรัฐบาล รวมถึงผู้นําและผู้แทนเขตเศรษฐกิจเอเปคที่ทําเนียบรัฐบาลเพิ่มเติม ดังนี้
1) วันที่ 17 พฤศจิกายน 2565 ช่วงสาย นายกรัฐมนตรีมีกําหนดการหารือทวิภาคีกับนายเอมานูว์แอล มาครง ประธานาธิบดีแห่งฝรั่งเศส พร้อมเป็นเจ้าภาพเลี้ยงอาหารกลางวัน และช่วงเย็น พบหารือทวิภาคีกับนายคิชิดะ ฟูมิโอะ นายกรัฐมนตรีญี่ปุ่น ณ ทําเนียบรัฐบาล
2) วันที่ 18 พฤศจิกายน 2565 เวลา ช่วงบ่าย นายกรัฐมนตรีมีกําหนดการหารือทวิภาคีกับนางคริสตาลินา กอร์เกียวา กรรมการจัดการกองทุนการเงินระหว่างประเทศ (International Monetary Fund: IMF) ณ ศูนย์การประชุมแห่งชาติสิริกิติ์
3) วันที่ 19 พฤศจิกายน 2565 เวลา ช่วงเช้า นายกรัฐมนตรีมีกําหนดการหารือทวิภาคีกับนายแอนโทนี แอลบาเนซี นายกรัฐมนตรีออสเตรเลีย และการหารือทวิภาคีแบบสั้นในช่วงการประชุมฯ (Pull-aside) กับนายกรัฐมนตรีนิวซีแลนด์ ณ ศูนย์การประชุมแห่งชาติสิริกิติ์ และช่วงเย็น พบหารือทวิภาคีกับนางคามาลา เดวี แฮร์ริส รองประธานาธิบดีสหรัฐฯ ณ ทําเนียบรัฐบาล
“การเป็นเจ้าภาพการประชุมผู้นําเขตเศรษฐกิจเอเปคของไทย ตลอดจนการพบหารือกับผู้นําประเทศต่างๆ นี้ เป็นช่วงเวลาสําคัญของไทยที่จะแสดงบทบาทในเวทีระหว่างประเทศ เป็นโอกาสให้ได้กระชับความสัมพันธ์ระหว่างกันกับผู้นําแบบพบหน้ากัน (In person) และเป็นโอกาสให้ได้ขยายความร่วมมือกับมิตรประเทศ การเป็นเจ้าภาพเอเปคของไทยจึงสะท้อนให้เห็นได้อย่างชัดเจนว่าไทยได้รับการยอมรับจากนานาชาติ และคงเป็นประเทศที่มีบทบาทสําคัญในเวทีโลก รัฐบาลจึงหวังว่าทุกฝ่ายจะได้ร่วมกันเป็นเจ้าภาพพร้อมร่วมกันสร้างความประทับใจและความทรงจําที่ดีให้แก่ผู้นํา และผู้เข้าร่วมการประชุม ตลอดจนผู้มีส่วนเกี่ยวข้องในการประชุมฯครั้งนี้” นายอนุชาฯ กล่าว